Mauinnukupuu

Mauinnukupuu (Hemignathus affinis) on peippoihin kuuluva lintulaji. Lajia tavataan uhanalaisena Havaijilta. Aiemmin sitä pidettiin nukupuun (Hemignathus lucidus) alalajina.

Koko ja ulkonäkö
Mauinnukupuu voi kasvaa noin 14 cm pitkäksi. Sukupuolet eroavat hieman toisistaan ulkonäöltään. Mauinnukupuukoiraan pää ja rinta ovat väriltään sitruunankeltaiset, naaraalla keltaista on naamassa ja kurkussa. Silmien ympärillä on tummempi alue. Lajin selkä, siivet ja pyrstö ovat oliivinvihreät. Mauinnukupuun nokka on hyvin pitkä ja voimakkaasti kaartunut.

Levinneisyys ja elinympäristö
Mauinnukupuuta tavataan ainoastaan vain Mauin saarelta. Lajin elinympäristöä ovat kosteat ja tiheät vuoristometsät 1 450–2 000 metrin korkeudella. Sen ravintoa ovat hyönteiset ja hämähäkin, joita se kaivaa puiden kuoresta. 

Mauinnukupuu luokitellaan äärimmäisen uhanalaiseksi. Viimeisin havainto on vuodelta 1995 ja on hyvin mahdollista, että kanta on jo hävinnyt. Uhkia kannalle ovat elinympäristön häviäminen karjan laiduntamisen takia, lintumalaria ja vieraslajit.

Lähteet

Peipot
Uhanalaiset linnut